CELEX: 62010TN0486
Language: ro
Date: 2010-10-14 00:00:00
Title: Cauza T-486/10: Acțiune introdusă la 14 octombrie 2010 — Iberdrola/Comisia

4.12.2010   
            
            
               RO
            
            
               Jurnalul Oficial al Uniunii Europene
            
            
               C 328/51
            
         Acțiune introdusă la 14 octombrie 2010 — Iberdrola/Comisia
   (Cauza T-486/10)
   ()
   2010/C 328/80
   Limba de procedură: spaniola
   
      Părțile
   
   
      Reclamantă: Iberdrola, SA (Bilbao, Spania) (reprezentanți: J. Ruiz Calzado și E. Barbier de la Serre, avocați)
   
      Pârâtă: Comisia Europeană
   
      Concluziile reclamantei
   
   
               —
            
            
               Anularea deciziei, și
            
         
               —
            
            
               obligarea Comisiei Europene la plata totalității cheltuielilor de judecată efectuate în cadrul prezentei proceduri.
            
         
      Motivele și principalele argumente
   
   Decizia atacată în prezenta procedură este aceeași ca în cauzele T-484/10, Gas Natural Fenosa SDG/Comisia și T-490/10, Endesa/Comisia.
   Potrivit reclamantei, Comisia a comis o serie de erori de drept și erori vădite de apreciere atunci când a considerat, după efectuarea examinării preliminare prevăzute la articolul 4 alineatul (3) din Regulamentul (CE) nr. 659/1999 (1), că este justificată compensația acordată serviciului public notificată de Regatul Spaniei, în conformitate cu normele UE cu privire la ajutoarele de stat. Reclamanta invocă cinci motive de anulare.
   Prin intermediul primului motiv de anulare, reclamanta invocă nedeschiderea, de către Comisie, a procedurii oficiale de investigare prevăzute la articolul 4 alineatul (4) din Regulament, cu toate că existau îndoieli serioase în ceea ce privește compatibilitatea ajutorului notificat cu piața internă. În consecință, reclamanta susține încălcarea vădită, de către Comisie, a articolului 108 alineatul (2) TFUE și a articolului 4 alineatul (4) din Regulamentul (CE) nr. 659/1999.
   Prin intermediul celui de al doilea motiv de anulare, care cuprinde două aspecte, reclamanta susține, în cadrul primului aspect al motivului, că au fost săvârșite de către Comisie erori de drept și de apreciere, în măsura în care aceasta a considerat că măsura notificată de Regatul Spaniei corespunde necesității de a compensa costul prestării unui serviciu de interes economic general justificat de motive de siguranță a aprovizionării, deși nici nu există și nici nu este previzibilă existența, pe termen mediu, a unor probleme de siguranță a aprovizionării în Spania; în cadrul celui de al doilea aspect al motivului, reclamanta susține o eroare vădită de apreciere în măsura în care Comisia a considerat că măsura notificată de Regatul Spaniei este compatibilă cu piața internă în temeiul articolului 106 alineatul (2) TFUE și al celei de a treia directive cu privire la energia electrică.
   Prin intermediul celui de al treilea motiv de anulare, reclamanta afirmă că ajutorul de stat autorizat de Comisie este contrar limitelor materiale și temporale stabilite de Regulamentul (CE) nr. 1407/2002 (2) privind ajutorul de stat pentru industria cărbunelui și de Propunerea de Regulament al Consiliului privind ajutorul de stat pentru facilitarea închiderii minelor de cărbune necompetitive.
   Prin intermediul celui de al patrulea motiv, reclamanta susține încălcarea de către Comisie a principiului bunei administrări, care o obligă să examineze în mod diligent, detaliat și imparțial toate elementele pertinente ale cauzei, în măsura în care nu a considerat oportun să obțină toate opiniile necesare pentru a fi pe deplin informată cu privire la toate datele cauzei înainte de a adopta decizia, preferând să adopte măsura notificată în prima etapă.
   Prin intermediul celui de al cincilea motiv, care cuprinde trei aspecte, reclamanta susține încălcarea de către Comisie a principiului consacrat de jurisprudență care interzice Comisiei să declare compatibil cu piața internă un ajutor de stat care încalcă alte dispoziții ale tratatului, în special prin faptul că măsura contravine prevederilor care recunosc principiul liberei circulații a mărfurilor, obiectivelor urmărite de directivele pieței interne a energiei electrice și obiectivelor dezvoltării durabile a Uniunii Europene.
   
      (1)  Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE (J0 L 83, p. 1, Ediție specială, 08/vol. 1, p. 41).
   
      (2)  Regulamentul (CE) nr. 1407/2002 al Consiliului din 23 iulie 2002 privind ajutorul de stat pentru industria cărbunelui (JO L 205, p. 1, Ediție specială, 08/vol. 1, p. 124).